Για τον Σωτήρη Ι. Χατζηγάκη, βουλευτή από το 1885 έως το 1926, δείτε: Σωτήρης Ι. Χατζηγάκης.  

Ο **Σωτήρης Χατζηγάκης** (γενν. 15 Σεπτεμβρίου 1945) είναι Έλληνας δικηγόρος και πολιτικός. Έχει διατελέσει υπουργός σε κυβερνήσεις της Νέας Δημοκρατίας, συμπεριλαμβανομένων της θέσης του ως υπουργός Εργασίας, υπουργός Δικαιοσύνης και υπουργός Γεωργίας.

Βιογραφία
---------

Γεννήθηκε τον Οκτώβριο του 1944 στα Τρίκαλα. Είναι πτυχιούχος της Νομικής Σχολής του Πανεπιστημίου Αθηνών (1968) και μετεκπαιδεύτηκε στα Οικονομικά και τις Πολιτικές Επιστήμες στο Πανεπιστημιακό Κολλέγιο Λονδίνου (Αγγλία) και το Πανεπιστήμιο της Σορβόννης (Γαλλία) αντίστοιχα. Από νωρίς ασχολήθηκε με την πολιτική και πρωτοεκλέχθηκε βουλευτής Τρικάλων με το κόμμα της Νέας Δημοκρατίας στις εκλογές του 1974 και συνέχισε να εκλέγεται το 1977, 1981, 1985, τον Ιούνιο και Νοέμβριο του 1989, μέχρι και στις εκλογές του 2009. Έχει διατελέσει υπουργός Εργασίας, αναπληρωτής υπουργός Εθνικής Οικονομίας (1989), αναπληρωτής υπουργός Εμπορίου (1990-1991), υφυπουργός Εθνικής Οικονομίας (1991) καθώς και υπουργός Γεωργίας. 

Μετά τις εκλογές του 2007 ανέλαβε Υπουργός Δικαιοσύνης, ενώ μετά τον ανασχηματισμό της 7ης Ιανουαρίου του 2009 τοποθετήθηκε στη θέση του υπουργού Αγροτικής Ανάπτυξης και τροφίμων. Από τη θέση αυτή προχώρησε το 2009 σε καταβολή αποζημιώσεων για τις κακές καιρικές συνθήκες του 2008 στους αγρότες ύψους 425 εκατομμυρίων ευρώ, που έγιναν γνωστές ως πακέτο Χατζηγάκη. Το πακέτο αυτό χαρακτηρίστηκε από την ευρωπαϊκή επιτροπή παράνομη κρατική ενίσχυση ασυμβίβαστη με την εγχώρια αγορά και ζητήθηκε να επιστραφεί. Η προσφυγή της Ελλάδας απορρίφθηκε και το Ευρωπαϊκό Δικαστήριο χαρακτήρισε αυτές τις πληρωμές παράνομες το 2021.

Στις 14 Νοεμβρίου 2011 κατήγγειλε ότι στη Νέα Δημοκρατία υπάρχουν «ακροδεξιά σταγονίδια» που «κάτω από την ταμπέλα της λαϊκής δεξιάς επιχειρούν να αλλοιώσουν την ιδεολογική ταυτότητά της». Μετά τη δήλωσή του αυτή ο πρόεδρος της Νέας Δημοκρατίας, Αντώνης Σαμαράς, τον διέγραψε από την κοινοβουλευτική ομάδα και τον παρέπεμψε στην επιτροπή δεοντολογίας για την οριστική διαγραφή του από μέλος του κόμματος. Την επομένη ο Χατζηγάκης διευκρίνισε ότι δεν αναφερόταν σε βουλευτές ή στελέχη της Νέας Δημοκρατίας, αλλά σε συνεργάτες του Σαμαρά.

Ο Σ. Χατζηγάκης έχει επίσης λάβει μέρος σε πολλές κυβερνητικές αποστολές και συνέδρια στο εξωτερικό όπως στο Συνέδριο για τη ρύπανση της Μεσογείου (Νίκαια της Γαλλίας, 1977), στο Συνέδριο του ΝΑΤΟ (Ουάσινγκτον, 1976) σε αποστολή στην Κίνα (1978) κ.λπ. Επίσης έχει γράψει πολλές μελέτες και άρθρα που έχουν δημοσιευθεί στον ημερήσιο αθηναϊκό τύπο («Βήμα», «Βραδυνή», «Ελευθεροτυπία», «Καθημερινή» κ.ά). Ομιλεί αγγλικά και γαλλικά και είναι μόνιμος κάτοικος Αθηνών (Αμπελόκηποι).

Παραπομπές
----------

1. ↑  Βουλή των Ελλήνων. 3c54af65-d31b-4cfb-8745-e11bf06f7ebe. Ανακτήθηκε στις 23  Απριλίου 2022.
2. 1 2  www.assembly.coe.int/nw/xml/AssemblyList/MP-Details-EN.asp?MemberID=2510.
3. ↑  «tovima.gr - Ορκίζεται αύριο η νέα κυβέρνηση Καραμανλή  
Εκτός: Αλογοσκούφης, Φώλιας, Λιάπης, Δούκας Κοντός, Τζίμας». *TO BHMA*. 7 Ιανουαρίου 2009. Ανακτήθηκε στις 5 Ιουλίου 2016.
4. ↑  2012/157/ΕΕ: Απόφαση της Επιτροπής, της 7ης Δεκεμβρίου 2011 , σχετικά με τις αντισταθμιστικές ενισχύσεις που καταβλήθηκαν από τον Οργανισμό Ελληνικών Γεωργικών Ασφαλίσεων (ΕΛ.Γ.Α.) κατά τα έτη 2008 και 2009 (κοινοποιηθείσα υπό τον αριθμό Ε(2011) 7260) Κείμενο που παρουσιάζει ενδιαφέρον για τον ΕΟΧ 17 Μαρτίου 2012, Επίσημη Εφημερίδα της Ευρωπαϊκής Ένωσης
5. ↑  «Παράνομο το «Πακέτο Χατζηγάκη» αποφάσισε σήμερα το Ευρωπαϊκό Δικαστήριο - Στο Οικονομικών περνάει η διαχείριση του θέματος». *ypaithros.gr*. 12 Μαΐου 2021. Ανακτήθηκε στις 8 Φεβρουαρίου 2022.
6. ↑  Άρης Ραβανός (2011-11-14). «Διεγράφη ο Σωτήρης Χατζηγάκης από τον Α. Σαμαρά για τα σταγονίδια». *Το Βήμα*.. Ανακτήθηκε στις 2014-04-04.
7. ↑  «Σ. Χατζηγάκης: Σε συνεργάτες του Σαμαρά τα «ακροδεξιά σταγονίδια»». *Το Βήμα*. 2011-11-15.. Ανακτήθηκε στις 2014-04-04.

Εξωτερικοί σύνδεσμοι
--------------------

* Η επίσημη ιστοσελίδα του Σωτήρη Χατζηγάκη μέσω *archive*